Lawon-Affäre
D Lawon-Affäre (au „Lavon-Affäre“) oder au Esseq bisch (hebräisch עסק ביש - dütsch „Unaagnäämi Affääre“) isch e politischi Affäare z Israel gsi, wo noch ere abverheite Ghäimoperazioon vom Milidäärghäimdienst Aman usbroche isch. Die isch 1954 z Egüpte under em Deckname Operazioon Susannah duregfüert worde. E Grubbe vo egüptische Juude isch vom Ghäimdienst rekrutiert worde, zum Bombenaaschleeg vor allem uf amerikanischi und britischi Ziil z Egüpte z mache. Zu deene häi Bibliotheke, Kino und en Erziehigsiirichdig ghöört. D Idee isch gsi, ass mä mit gfelschte Informazioone d Schuld dr Muslimbruederschaft und de egüptische Kommuniste, wo nüt drmit zdue gha häi, wurd in d Schue schiebe und eso e Klima vo Gwalt und politischer Unrue chönnt schaffe. S Ziil vo dere Ghäimoperazioon isch s gsi, ass d Brite die milidäärisch Kontrolle vom Sueskanal nid wurde ufgee. Das het aber nume schlächt funkzioniert, und d Egüpter häi alli israelische Agänte chönne festnee und vor Gricht si d Hindergründ uusechoo. 

Z Israel het d Affääre bis in d 1960er Joor für Unrue und Usenandersetzige in dr israelische Politik und Öffentligkäit gsorgt. Es het meereri öffentligi und ghäimi Undersuechige dur d Justiz und s Milidäär gee. Dr Schef vom Ghäimdienst het müesse goo, dr Verdäidigungsminister Lawon het müess zruggdräte und schliesslig het dr David Ben-Gurion im Joor 1963 ändgültig dr Boste vom Brömieeminister müess ufgee isch vom Levi Eschkol abglööst worde. Dr Staat Israel het 50 Joor lang offiziell abgstritte, öbbis mit dene Terrorakt z Egüpte z due ha, bis im Joor 2005 drei vo de Agänte wo no gläbt häi, vom Bresidänt Mosche Katzav offiziell geeert worde si.

Litratuur 
 Encyclopaedia Judaica. Second Edition. 2007, Bd. 12, S. 533–534.
 Shabtai Teveth: Ben-Gurion’s Spy: The Story of the Political Scandal that Shaped Modern Israel. Columbia University Press, New York 1996, ISBN 0-231-10464-2.

Fuessnoote 

Gschicht vo de Jude
Politik (Israel)